9/11 मामले के आरोपियों पर नए आरोप दर्ज  
9/11 हमले के कथित षड्यंत्रकारी खालिद शेख मोहम्मद और गुआंटोनामो खाड़ी जेल में बंद चार अन्य कथित सह-आरोपियों पर नए आरोप दर्ज कराए हैं।
अमेरिकी अभियोजकों ने वर्ष 2001 में अमेरिका में हुए 9/11 हमले के कथित षड्यंत्रकारी खालिद शेख मोहम्मद और गुआंटोनामो खाड़ी जेल में बंद चार अन्य कथित सह-आरोपियों पर नए आरोप दर्ज कराए हैं।  अमेरिकी रक्षा मंत्रालय ने मंगलवार को एक बयान में कहा कि इन पांच आरोपियों ने 11 सितम्बर 2001 को न्यूयार्क, वाशिंगटन डीसी और शैंक्सविला में हुए हमलों की साजिश रची थी और उसे क्रियान्वित किया था।  इन सभी आरोपियों पर आठ आरोप समान हैं जिनमें साजिश रचने, युद्ध के नियमों का उल्लंघन करके हत्या करने, नागरिक सम्पत्तियों पर हमला करने, युद्ध के नियमों का उल्लंघन करके सम्पत्तियों को नुकसान पहुंचाने, विमान अपहरण और आतंकवाद के आरोप शामिल हैं।  पूर्व राष्ट्रपति जार्ज डब्ल्यू. बुश के शासन के समय यह सभी आरोप सैन्य प्राधिकरण में दर्ज कराए गए थे लेकिन ओबामा प्रशासन ने इन्हें हटा लिया था और संघीय नागरिक अदालत में मुकदमा शुरू किया गया था। विपक्ष के दबाव के कारण ओबामा प्रशासन ने अपने रुख में बदलाव किया है।